Lige nu er der drøntravlt hos Quickpoint i Nørresundby. Der er faktisk så travlt, at Mathias Rask, der er souschef i forretningen arbejder på livet løs, mens vi snakker med ham. Han skulle jo nødigt komme bagud, for efter en weekend med både frost og sne, ja så har nordjyderne fundet ud af, at der skal vinterdæk på bilen. - Man kan godt mærke, at folk kommer efter det nu. De vil gerne have deres vinterhjul på. Men bliver folk aldrig klogere end at vente til frosten er her? - Nej, det gør de ikke. Jeg ser det hvert eneste år, og folk kommer typisk efter sådan en weekend, som vi lige har haft. Vi har fået 30 bookings på skift af vinterhjul bare i løbet af weekenden, svarer han. Valgte at vende det døve øre til En af dem, der er hos Quickpoint denne dag, er Allan Kvist fra Vester Hassing. Han bookede tid til at få vinterdæk på bilen i går aftes - som så mange andre. - Jeg tog chancen og bookede tid, selvom det var lidt sent at få det gjort, siger han. Hvorfor var du ikke lidt på forkant? - I Sidste uge var der 15 grader, så jeg valgte at overhøre FDM's råd om at få vinterdæk på, forklarer Allan Kvist. Hos Quickpot tegner det til, at der fortsætter med at være travlt med vinterdæk i en måneds tid endnu.

Referat:
Der er altid travlt på dækcentret, når der netop har været frost og sne. Det er nemlig først, når skaden er sket, at nordjyderne får vinterdæk på.